טור מנוקד אורח חיים תקג
אָסוּר לְבַשֵּׁל בְּיוֹם טוֹב אֶלָּא כְּדֵי צֹרֶךְ הַיּוֹם, (אֲבָל) [וַאֲפִלּוּ] מִיּוֹם טוֹב לַחֲבֵרוֹ אוֹ מִיּוֹם טוֹב לְשַׁבָּת אָסוּר.

אֲבָל מְמַלְּאָה אִשָּׁה הַקְּדֵרָה מִבָּשָׂר אַף עַל פִּי שֶׁאֵינָהּ צְרִיכָה אֶלָּא לַחֲתִיכָה אַחַת, מִפְּנֵי שֶׁהַתַּבְשִׁיל מִתַּקֵּן יוֹתֵר כְּשֶׁיֵּשׁ הַרְבֵּה בַּקְּדֵרָה.
וְיֵשׁ אוֹמְרִים דְּאַפִילוּ אָמְרָה בְּפֵרוּשׁ שֶׁהִיא רוֹצָה אוֹתוֹ לְצֹרֶךְ מָחָר שֶׁהוּא מֻתָּר.
וְיֵשׁ אוֹסְרִין.
וְנִרְאֶה שֶׁהוּא מֻתָּר - כֵּיוָן דְּטַעַם הַהֶתֵּר מִפְּנֵי שֶׁהַתּוֹסֶפֶת גּוֹרֵם טַעַם בַּתַּבְשִׁיל, אִם כֵּן אֲפִלּוּ פֵּרְשָׁה בְּפֵרוּשׁ נָמִי מֻתָּר.

כָּתַב בַּעַל הָעִטּוּר: דַּוְקָא קֹדֶם אֲכִילָה יְכוֹלָה לְהַרְבּוֹת בְּבִשּׁוּל, אֲבָל לְאַחַר אֲכִילָה אֵינָהּ יְכוֹלָה לְבַשֵּׁל וְלוֹמַר 'אֹכַל מִמֶּנּוּ כַּזַּיִת', דְאֵין לְךָ הַעֲרָמָה גְּדוֹלָה מִזּוֹ.

וְכֵן נַחְתֹּם יָכוֹל לְחַמֵּם חָבִית מְלֵאָה מַיִם אַף עַל פִּי שֶׁאֵינוֹ צָרִיךְ אֶלָּא לְקִיתוֹן אֶחָד.